ኮሚሽነር ሙሉወርቅ፡ ኣብ ባይቶ ወከልቲ ህዝቢ ነዚ ዝምልከት ብዙሕ ሕቶታት ተላዒሉ መብርሂ ተዋሂቡዎ እዩ። እቲ ባይቶ እንተኣሚኑሉ፡ ካብ'ቲ መንግስታዊ ስራሕ'ውን ከትለዓል ይከኣል እዩ ዝብል ምላሽ ተዋሂቡ። ብተወሳኺ፡ ኣባል ካቢኔ ክትከውን ከላ'ውን፡ ደቂ ኣንስትዮ ናብ ኣመራርሓ ክመጽኣ ኣለወን፣ ናይ ሳይንስን ቴክኖሎጅን ዓውዲ'ውን ካብ ፖለቲካ ናጻ ብዝኾኑ ሰባት ክምራሕ ኣለዎ ብዝብል እያ ክትሰርሕ ጸኒሓ ዝብል መብርሂ ምስ ቀረበ፡ እቶም ኣባላት ሕቶና ኣልዒልና ኣለና ኢሎም። ከምቲ ዝፍለጥ ድማ፡ ዶክተር ጸጋ ኣባል ካቢኔ እንተኾነት'ውን ኣባል ህወሓት ግን ኣይኮነትን፤ ብሱሩ'ውን ኣብ ዩኒቨርሲቲ ናይ ፊዚክስ መምህር እያ። "ኢህወዴግ እንተፈሪሱ፡ ብቐጥታ መንግስቲ ይፈርስ ኣሎ ማለት'ዩ" ምሁር ሕጊ መኮነን ፍስሃ ውድብ ዓረና ትግራይ ኣብ ልዕሊ ኣባላቱን ውልቀሰባትን ይበጽሕ ንዝበሎ መጥቃዕቲ ደው ክብል ሓቲቱ 'ፕረዚደንት ኢሳይያስ ጉዳይ ዶብ ክለዓል ኣይደለየን' ኣምበሳደር ስዩም መስፍን ቢቢሲ፡ ኣብ ዶክተር ጸጋ ጥራሕ ዘይኮነ፡ ኣባኻን ኣብ ሓደ ኣባል እቲ ኮሚሽንን ዝለዓል ነገር ኣሎ። ቅድም ክብል ኣብ መቐለ ኣብ ዝተኻየደ ምስረታ 'ውድብ ናጽነት ትግራይ' ተረኺብኩም ዘረባ ኣስሚዕኩም ስለ ዝነበርኩም፡ ከመይ ኢሉ'ዩ በዞም ሰባት ዝምራሕ ኮሚሽን ሚዛናዊ ክኸውን ዝኽእል ዝብል ቅርታ ይቐርበልኩም ኣሎ። ኮሚሽነር ሙሉወርቅ፡ ስለምንታይ ናይ ውድብ ናጽነት ትግራይ ንበይኑ ይለዓል ኣሎ ኣይርድኣንን። ኣብ ምስረታ ውድብ ሳልሳይ ወያነ ትግራይ ተረኺበ ዘረባ ኣስሚዐ'የ፤ ኣብ ምስረታ ባይቶና ዓባይ ትግራይ ክርከብ'ውን ዕድመ ቐሪቡለይ ነይሩ [ብስራሕ ካብ መቐለ ወጻኢ ስለ ዝነበርኩ ኣይተረኸብኩን]። ህወሓት ጉባኤ ከካይድ ከሎ'ውን ተዓዛቢ ኮይንካ ተረኸበልና ይብሃል ነይረ እየ። ስለዚ፡ ኣነ ኣባል ዝኾነ ፓርቲ ኣይኮንኩን፤ ትግራዋይ ግን እየ። ከም ትግራዋይ ከምኡ'ውን ከም በዓል ሞያ ፖለቲካል ሳይንስ ንትግራይ ይረብሑ'ዮም ዝብሎም ሓሳባት ይጽሕፍን ይዛረበሎምን እየ። ውድብ ናጽነት ትግራይ ድማ፡ እታ ናይ መወዳእታ ብ ትግራይ ዝተጣየሸት ውድብ እያ። ኩሎም ውድባት፡ ብዛዕባ ትግራይ ክዛረቡ ከለው ተረኺበ ይዛረብ እየ። ትማሊ ሹመትና ክጸድቕ ከሎ'ውን ናይ ኩሎም ፖለቲካዊ ውድባት እወንታ ኢና ረኺብና። ደገፍቲ 'ውናት' እንተንኸውን ህወሓት'ውን ኣይመቕረበናን፤ ካልኦት ውድባት'ውን ኣይምተቐበሉናን። ክፍለጥ ዘለዎ፡ ኣብዚ እዋን ትግራይ ካብ ዘጋጥማ ዘሎ ጭንቂ ናይ ምግልጋል ሓላፍነት ኣለና፤ ስለዚ፡ ኩሉ ዓይነት ሓሳብ ምስ ዘለዎም ሰባት ተራኺብና ክንዘራረብ ኢና። መሰል ዓርሰ ውሳነ ትግራይ፣ ባዕላ ንባዕላ ናይ ምምሕዳርን መሰላት ህዝብን ኩሎም ክሕለው ከም ዘለው ኩላትና እንኣምነሉ ጉዳይ እዩ። ስለዚ ኣብ ሓደ ኣኼባ ስለ ዝተረኸብኩም ነዚ ሓላፍነት ኣይትበቕዑን ድዩ ዝበሃል ዘሎ?
